সংঘর্ষের হাত থেকে রেহাই নেই শিশুদেরও। উত্তর ২৪ পরগনার স্বরূপনগরের বিভিন্ন অংশে ভোট নিয়ে উত্তেজনা বাড়ছিল রবিবার রাত থেকেই। সোমবার দুপুরে দত্তপাড়া গ্রামে মেরে মাথা ফাটিয়ে দেওয়া হল অন্তত চার জনের। জখমদের মধ্যে একজন আবার শিশু! স্থানীয় সূত্রের খবর, দত্তপাড়া গ্রামের কাহারপাড়ায় ৭৪ নম্বর বুথে গোলমালটি হয়েছে। ওই বুথে তৃণমূলের প্রার্থী আনিসুল আম্বিয়ার সঙ্গে লড়াই নির্দল প্রার্থী আবুল হোসেন গাজির। এ দিন দুপুরে আনিসুল এবং আবুলের অনুগামীদের সংঘর্ষ শুরু হয়। তাতেই মাথা ফাটে চার জনের।